## ПРИПРЕМА ЗА НАСТАВНИ ЧАС ПРАВОСЛАВНЕ ВЈЕРОНАУКЕ

**Школа**: О.Ш. „ Чапљина“ Чапљина

**Разред**: VIII

**Датум**: 23.2.2018.

**Вјероучитељ**: Зорица Гојачић

**Наставна тема**: ГОСПОД ИСУС ХРИСТОС СВОЈИМ ЧУДИМА ОБЈАВЉУЈЕ НОВИ БОЖИЈИ СВИЈЕТ

**Наставна јединица**: Изљечење одузетог у Капернауму/Изљечење слијепог од рођења

**Тип часа/врста наставе**: обрада, егземпларна настава

**Циљ часа**: Стицање знања о Христовим чудесним изљечењима, уочавање важности вјере за живот сваког хришћанина,анализа појмова болести и гријеха, истицање значаја и смисла покајања и „духовног вида“, развијање логичког повезивања, запажања и критичког мишљења, те развијање спремности за примјену стечених знања у животу.

**Очекивани исходи/постигнућа ученика**: ***образовни*** – ученици познају библијске приповијести о Христовим чудима, уочавају важности вјере и покајања, препознају друштвене околности времена Новог Завјета, разумију да стардања и неприлике које задесе човјека доводе до спознања његове немоћи, а истовремено и утврђења вјере; ***функционални-*** развијају сарадничке односе, развијене вјештине сналажења у Светом Писму, унапређују критичко мишење приликом обраде текстова, формирају навике дубљег доживљавања библ.текстова; ***васпитни***- граде атмосферу тимског духа, осјећај за поштовање сваке људске личности, продубљују љубави према вјери и Цркви, развијају односа љубави и разумијевања према људима који пате.

**Облик рада**: фронтални, индивидуални ( групни)

**Методе рада**: текстуална, вербална, категоричка питања.

**Наставна средства**: уџбеник, свеска, Свето Писмо Новог Завјета, табла, компјутер, ППТ презентација.

**ТОК ЧАСА:**

Молитва Оче наш, Богородице Дјево и молитва прије учења.

**Уводни дио**: Фронтално увођење ученика у данашње актвиности на часу, мотивациони дио: напомињем ученицима да ћемо данашње градиво обрадити на другачији начин, те да ће радити у групама ( избор сарадника по жељи). Настојаћемо да дамо неке од хришћанских одговора на веома савремене и актуелне теме болести, вјере и покајања. Иако Црква није институција за медикаментно лијечење људи, вјерујући у њој могу увијек да нађу уточиште, бригу, љубав и молитву за њихове недаће. Христос је људима проповиједао Царство небеско и вјечни живот, али је у својој спаситељској мисији обраћао пажњу и на њихове овоземаљске проблеме и муке – лијечио је њихове болести, те ћемо ми кроз двије приче о изљечењу људи којима је болест обиљежила цијели дотадашњи живот пронаћи одговоре на питања – Како Црква гледа на проблем болести и гријеха?

**Средишњи дио**: Вјеоучитељ као примјер обрађује причу о васкрсењу Јаирове кћери ( уџбеник, страна бр.73-74), записује неколико питања на табли:

1. Ко приступа Христу и тражи помоћ? – Јаир, старјешина синагоге

2. Који проблем има човјек? – болесна му је кћер

3. Да ли Христос пристаје да помогне и зашто? -Христос види вјеру потребну за чудо

4. Како Христос лијечи човјека? –позива дјевојчицу да устане

5. Шта је помогло болеснику да добије исцјељење? – вјера у Исусову божанску моћ и љубав

6. Ко негодује против Христових исцјељења, зашто? – књижевници и фарисеји

Ученици формирају групе:

- прва група „ Изљечење одузетог у Капернауму“ ( уџбеник стр.66-67)

- друга група „ Изљечење слијепог од рођења“ ( уџбеник стр.69-71)

Самосталан рад ученика.Заједно прочитају текст и одговарају на смјернице које су им дате на табли.

Извјештавање група о урађеном. Вјероучитељ тумачи израз „ духовни вид“ којег је излијечени добио након оздрављења. Вјера у Сина Божијег му је не само повратила вид, него му је омогућила да слиједи Христа на свом животном путу, на путу спасења. Зато многи који имају здрав тјелесни вид ( фарисеји говоре Христу: „ Еда и смо и ми слијепи?“) имају сљепоћу своје вјере, не виде Божију силу и промисао у овом свијету. Духовно отварање очију доноси пуноћу живота у заједници са Богом и води ка спасењу.

**Завршни дио**: Рекапитулација наставне јединице кроз истицање и записивање закључака до којих смо заједно дошли:

- Христос је као Син Божији опраштао људима гријехе након што би их оздравио и тиме им дао прилику за нови почетак живота на путу вјере;

- Исус је лијечио и Јевреје и друге народе, и богате и сиромашне, није заборавио ни најнапуштеније, и кроз оздрављење је дао знак да је започело Божије Царство, у којем сви треба да живимо сједињени да Богом.

- У Исусово вријеме су се болести сматрале као посљедица гријеха, што Христос негира у причи о изљечењу слијепога када прави блато и тиме указује на нашу смртну природу ( стварање човјека од праха земаљског). Тако поред сваког тјелесног оздрављења истиче и „ духовно здравље“ које човјека враћа на колосјек спасења.

- Када човјека снађе нека невоља у животу, он спознаје да није свемоћан и сам себи довољан, већ да му је потребна милост Божија како би превазишао страдања.

- Бог не заборавља ни човјекове тјелесне невоље – болести, те је прославио светитеље чудотворством, од којих људи, уз молитву вјере, добијају исцјељење. Тјелесно и духовно здравље иду заједно.

Приказивање ППТ презентације „ У болници“ која се може наћи на сајту Православна вјеронаука.

Похвала рада група и задавање домаћег задатка: одговорити на питања на крају лекција Изљечење одузетог у Капернауму и Изљечење слијепог.